Document ID: /roh_data/filtered/fineweb-2-filterrobots_roh.jsonl.gz/14772

L'interess da la populaziun è stà grond per l'infurmaziun da l'Uffizi da construcziun bassa il mardi saira. Ils radund 100 preschents han prendì cogniziun dal stadi actual a reguard il sviament dal vitg da Susch.
Variantas da 48 enfin 117 milliuns francs
La varianta la pli bunmartgada fiss quella senza in tunnel e tar la varianta la pli chara sa tracti d'in tunnel da radund 900 meters lunghezza. Il chantun preferescha dentant ina varianta da cumpromiss. Quella prevesa da passar per part cun la via tras l'orticultura «Giardinaria Müller SA» e da fabritgar in tunnel da radund 430 meters lunghezza.
La famiglia Müller sa dosta
La famiglia Müller, la possessura da l'orticultura sa dosta cunter il project favurisà dal chantun. Lur affar fiss periclità en l'existenza, sch'i vegniss exproprià terrain da lur orticultura.
Nagin sviament ils proxims onns
Ils discurs tranter la famiglia Müller da l'orticultura ed il chantun proseguan. La finamira è da chattar ina schliaziun che na periclitescha betg l'orticultura e che resta però en ils roms finanzials dal project favurisà dal chantun. Quel custass radund 76 milliuns francs.
RR novitads 06:00